勾漕送建茶
作者：張九成
朝代：宋

paragraphs: 我謫庾嶺下，年年餉焦坑。
味雖輕且嫩，越宿苦還生。
分甘嘗此品，敢望建溪烹。
勾公道義重，不與炎凉并。
持節漕七閩，風采照百城。
冤苦盡昭雪，草木亦欣榮。
得新未肯嘗，包封寄柴荆。
罪罟敢當此，自碾供百靈。
捧杯啜其餘，雲腴徹頂清。
爽氣生几席，清飚起檐楹。
頓覺凡骨蛻，疑在白玉京。
整冠朝金闕，鳴佩謁東皇。
須臾還舊觀，坐見百慮平。